ร้านนี่อยู่ติดกับโรงเรียนบางอ้อศึกษา  ถ้าดูจากภายนอก  จะเหมือนเป็นบ้างพักอาศัยมากกว่า  แต่ภายในนั้นเปิดเป็นร้านกาแฟ และขายอาหาร บรรยากาศค่อนข้างดีที่จอดรถเยอะมาก  เหมาะสำหรับคนที่ต้องการหาที่พักนั่งเล่นชิล ๆ ในย่านที่รถติดสาหัสสากรรจ์แถบนี้

ตัวร้านตกแต่งด้วยสีโทนขาว และเป็นห้องติดแอร์ มีกระจกอยู่โดยรอบ  ทำให้บรรยากาศไม่อึดอัด  สามารถมองผ่านกระจกเห็นสวยเขียว ๆ ได้ด้วย  โต๊ะที่นั่งก็มีค่อนข้างเยอะ  เพราะสำหรับคนทำงานจะมานั่งเล่น กินข้าวกลางวันหรือนั่งคุยงานกันเล็ก ๆ น้อย ๆ ก็ได้

เมนูของที่นี่นั้น  แม้จะเน้นเครื่องดื่มพวกกาแฟ แต่ส่วนตัวผมเฉย ๆ กับกาแฟของที่นี่นะครับ  เท่าที่สั่งมาชิมก็มีทั้ง ทั้งม็อคค่าเย็น ชามะนาว ก็รสชาติกลาง ๆ ไม่ได้โดดเด่นโดนใจเป็นพิเศษอะไร จะมีก็กาแฟบ้านบางอ้อ ที่เป็นกาแฟเย็นใส่น้ำแข็งเอสเพสโซ่ ซึ่งก็แปลกน่าสนใจดี   

แต่สิ่งที่ผมประทับใจร้านนี้จริง ๆ คือพวกอาหารครับ  แม้ร้านนี้จะเน้นแต่พวกอาหารจานเดียว  แต่รสชาติถูกใจมากเลยครับ  โดยเฉพาะพวกพาสต้านี่ชอบมากครับ ได้ชิมมาสองสามเมนู เริ่มตั้งแต่คาโบน่าร่าแบบทั่วไป แต่รสชาติก็ถือว่าดีตามมาตรฐาน  สปาเก็ตตี้เบคอนพริกแห้งนี่คือเยี่ยมครับ (แต่ถ้าลดความมันลงอีกนิดจะเจ๋งกว่านี้)  ที่สุดของที่สุดคือ สปาเก็ตตี้หนวดปลาหมึกผัดไข่เค็ม  ยกให้เป็นเมนูสุดยอดเลย  ความเค็มความมันมันลงตัวกับเส้นสปาเก็ตตี้มาก กินพวกพาสต้าฟิวชั่นมาก็หลายแบบ แต่ขอยกให้เมนูนี้เป็นอันดับต้น ๆ เลยครับ

นอกจากนี้ของว่างของร้านนี้ก็มีอีกเยอะ ที่ชิมมาทั้งปลาหมึกยึกยัก หรือไส้กรอกอีสานก็อร่อยหมดครับ  

โดยรวมแล้วผมยกให้ที่นี้เป็นร้านที่เหมาะกับการมากินมื้อกลางวันมาก  อาหารจานเดียวที่อร่อยมาก  บรรยากาศดี  มีที่จอดรถเยอะ  นั่งกินกาแฟต่อได้แบบชิล ๆ  ใครผ่านไปผ่านมาแถวนี้แนะนำเลยครับ ^^